钦定古今图书集成/明伦汇编/闺媛典/第327卷 > 褒旌堂记 倪谦
## 钦定古今图书集成/明伦汇编/闺媛典/第327卷 > 褒旌堂记 倪谦

自古帝王之治天下，必有导迪民彝之具，使人审所
趋向而乐于为善。如《书》所谓“表厥宅里，树之风声”，《诗》
所谓“彤弓弨兮，中心贶之”之类是已。是故当时治隆
俗美，世臻泰和，有非后世所及。民彝莫重于三纲，而
臣之于君，子之于父，妻之于夫，各有当然之道。国家
重贞节以励人妇，凡能尽道于其所天者则旌之，旌
“之必复其家，所以嘉有后也。重忠勤以励人臣，凡能
尽道于其所事者则褒之，褒之必及其亲，所以本厥
自也。旌褒者，非我国家导迪之具乎？”江西道监察御
史琴川朱公良玉，其先君子克明，宣德初来居京师，
以疾卒，遗一子一女，皆在襁褓，子即良玉也。母陈时
方盛年，矢死守志以字其孤，屏膏沐，晨夕杜门，躬纺
绩缝纫以自给，艰辛备尝。性严介，言动不苟，虽亲旧
亦莫识其面也。良玉既长，遣使就学，鬻簪珥以供书
札束修之费。业成，擢秀京闱。天顺改元，秋拜前官，始
得禄以为养。有司嘉母守节无玷，几四十年，而又教
成其子为国之用，奏闻于朝。去年冬，诏旌其门曰：“贞
节绰楔有耀，荣增闾”里。今年良玉又以莅官三载，忠
勤举职，受敕推恩，赠父如其官，封母为太孺人。天语
褒嘉，奎章炳焕。良玉以朝廷殊恩盛典，萃于母躬，私
窃庆幸，乃颜其奉母之堂曰“褒旌”，所以昭上德、侈君
恩，而显其亲于无穷也，属谦记之。尝闻天人同一理，
感应无二致。观之，孺人早失所天，确守从一，以训子
承家为务。其“冰霜铁石之心，惟知尽其在己之天而
已。然一诚上彻，天心佑临，不惟俾其康宁寿考，又俾
其子登科第，跻位显荣，旌异方承，而褒封洊及，孺人
初志，岂有所觊于斯哉？而天自不能不报之若是也。
天人感应之机，孰谓其为远乎？”嗟夫！孺人为妇而节，
为母而贤，良玉为臣也忠，为子也孝，国家治化之隆，
风俗之美，验之于一家而可知天下之大同，具民彝
者，有不闻风而兴慕者乎！遂书此以为记。